****

**SK**

**Oblasti pre posilnenú spoluprácu  
medzi Európskym výborom regiónov (VR) a Generálnym riaditeľstvom Európskej komisie pre zamestnanosť, sociálne záležitosti a začlenenie (GR EMPL)**

# **Úvod**

Je zrejme, a to nielen od krízy spôsobenej pandémiou COVID-19, že „sociálna Európa“ je hlavným prvkom, ktorým EÚ prispieva k demokratickým, súdržným, kultúrne rozmanitým a prosperujúcim spoločnostiam. Znamená hospodársky a sociálny pokrok, boj proti diskriminácii a sociálnemu vylúčeniu, prípravu Európanov na požiadavky trhu práce a možnosť, ako prežiť zmysluplný život[[1]](#footnote-2).

Hoci Európsky výbor regiónov (VR) a Generálne riaditeľstvo pre zamestnanosť, sociálne záležitosti a začlenenie (GR EMPL) v minulosti už viackrát spolupracovali v rozličných oblastiach, je zrejmé, že výzvy a silný záujem príslušného komisára sú príležitosťou na to, aby sa spolupráca medzi Komisiou a VR v tejto oblasti posunula na novú úroveň.

* Komisár Schmit prejavil pozoruhodný záujem o VR, za necelý rok sa zúčastnil už na dvoch plenárnych zasadnutiach a na schôdzi komisie pre sociálnu politiku, vzdelávanie, zamestnanosť, výskum a kultúru (SEDEC).
* Generálny riaditeľ GR EMPL Joost Korte sa zúčastnil na schôdzi komisie SEDEC vo februári 2020, kde predniesol prejav, v ktorom vyzval členov VR, aby poskytli spätnú väzbu, ako sa požaduje v oznámení Komisie *Silná sociálna Európa pre spravodlivé transformácie* (komisia SEDEC už pripravuje stanovisko na túto tému).
* Komisár aj generálny riaditeľ jasne uviedli, že od VR očakávajú, že sa aktívne zapojí do prípravy sociálneho summitu v Porte (máj 2021) a akčného plánu na vykonávanie Európskeho piliera sociálnych práv (EPSP).
* Duch vzájomnej spolupráce sa ďalej presadzoval aj počas stretnutia komisára a predsedu VR (9. júla), na ktorom sa potvrdilo, že obe inštitúcie by mali hľadať viac príležitostí na spoluprácu.

V Protokole o spolupráci medzi Európskou komisiou a Výborom regiónov (2012/C 102/02)[[2]](#footnote-3) sa Komisia a VR dohodli na zintenzívnení spolupráce. V tomto spoločnom oznámení VR a GR EMPL sa stanovujú oblasti politiky pre intenzívnejšiu spoluprácu a hlavné nástroje.

# **Kľúčové témy pre užšiu spoluprácu medzi VR a GR EMPL**

Vzhľadom na široký rozsah tém súvisiacich so sociálnym rozmerom a vzhľadom na dostupné zdroje je dôležité zamerať intenzívnejšiu spoluprácu na oblasti, v ktorých môže byť VR očividným prínosom a kde je územný rozmer najvýraznejší. Bez toho, aby sa bránilo spolupráci v iných oblastiach, najmä v oblasti podpory sociálneho hospodárstva, oblasťami posilnenej spolupráce preto sú:

**2.1.** **Európsky pilier sociálnych práv**

Európsky pilier sociálnych práv je konsenzuálny dokument, v ktorom sa odráža to, za čo sa Únia zasadzuje v oblasti zamestnanosti a sociálnych vecí.Bol vyhlásený na najvyššej politickej úrovni a už priniesol ďalekosiahle opatrenia na úrovni EÚ, vnútroštátnej, regionálnej a miestnej úrovni, ktoré posilňujú sociálny rozmer EÚ. Komisia vo svojom oznámení z 27. mája 2020 zaradila Európsky pilier sociálnych práv do centra svojho plánu na spravodlivé a inkluzívne zotavenie z krízy spôsobenej pandémiou COVID-19.

V strategickom programe na roky 2019 – 2024, ktorý schválila Európska rada v júni 2019, sa vyzýva na vykonávanie piliera na úrovni EÚ a členských štátov s náležitým zreteľom na príslušné právomoci.

Politické usmernenia predsedníčky von der Leyen obsahujú záväzok predložiť akčný plán na úplné vykonávanie Európskeho piliera sociálnych práv. V oznámení Komisie zo 14. januára 2020 na tému *Silná sociálna Európa pre spravodlivé transformácie* sa predložilo niekoľko kľúčových opatrení na roky 2020 a 2021 a začal sa rozsiahly proces konzultácií a angažovanosti s cieľom prispieť k príprave akčného plánu. Potreba sociálnej podpory a ochrany je ešte naliehavejšia počas prebiehajúcej pandémie COVID-19, keďže systémy sociálnej podpory členských štátov boli vystavené obrovskému tlaku a hrozí, že sociálny systém EÚ sa zrúti.

Cieľom Komisie je predložiť akčný plán začiatkom roka 2021 a usilovať sa o jeho schválenie na najvyššej politickej úrovni na sociálnom summite, ktorý usporiada portugalské predsedníctvo Rady v máji 2021.

Je zrejmé, že miestne a regionálne samosprávy zohrávajú dôležitú úlohu pri navrhovaní a vykonávaní politík zamestnanosti a sociálnych politík v EÚ. Kríza spôsobená ochorením COVID-19 zasiahla rôzne regióny veľmi odlišným spôsobom v závislosti od ich hospodárskej štruktúry a vystavenia zdravotnému riziku. Miestne a regionálne samosprávy môžu pomôcť pri rozvoji a realizácii reakcie na krízu, ktorá bude riešiť predkrízové a pokrízové výzvy v oblasti sociálnej a územnej súdržnosti. Preto je potrebné zapojiť miestne a regionálne samosprávy, a to najmä prostredníctvom:

* stanoviska VR na tému *Silná sociálna Európa pre spravodlivé transformácie* (spravodajkyňa Anne Karjalainen, FI/SES, prijaté na plenárnom zasadnutí v októbri 2020), ktoré predstavuje všeobecnú reakciu VR na oznámenie Komisie,
* stanoviska na tému *Plán zameraný na budúcnosť opatrovateľov a opatrovateľských služieb – miestne a regionálne príležitosti v kontexte európskej výzvy [neoficiálny preklad],* spravodajca: bude vymenovaný*,*
* zasadnutia v rámci Európskeho týždňa regiónov a miest 2020 „Sociálne zabezpečenie pre pracovníkov platforiem – výzvy a príležitosti“ za účasti GR EMPL,
* toho, že Komisia a VR spolu s portugalským predsedníctvom Rady EÚ preskúmajú spôsoby účasti VR na sociálnom summite s cieľom zohľadniť územný rozmer vykonávania Európskeho piliera sociálnych práv.

**2.2. Príprava Európskeho sociálneho fondu plus (ESF+) a iniciatívy REACT-EU s cieľom poskytnúť primerané financovanie opatrení na podporu zamestnanosti mladých ľudí**

Mnohé miestne a regionálne samosprávy sú v súčasnosti vo veľkej miere zapojené do prípravy budúcich programov ESF+ a do rozvoja projektov, ktoré majú využívať financovanie z ESF+. Prostredníctvom ESF+ Komisia navrhla, aby sa zvýšilo financovanie opatrení na podporu zamestnanosti mladých ľudí v členských štátoch, v ktorých je počet mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, vyšší ako priemer EÚ[[3]](#footnote-4). Okrem toho nová iniciatíva REACT-EU môže podporiť opatrenia v oblasti zamestnanosti mladých ľudí. So zreteľom na súčasnú pandémiu a pravdepodobný vplyv, ktorý by mohla mať na zamestnanosť mladých ľudí, treba nevyhnutne plne využívať výhody tejto dodatočnej podpory.

VR by mohol uľahčiť výmenu informácií a najlepších postupov, pokiaľ ide o financovanie z iniciatívy REACT-EU a ESF+ poskytované na podporu opatrení v oblasti zamestnanosti mladých ľudí. Táto finančná pomoc prispeje k celkovému cieľu EÚ vyčleniť na tento účel aspoň 22 miliárd EUR[[4]](#footnote-5) a bude finančnou zložkou posilnenej záruky pre mladých ľudí[[5]](#footnote-6).

V duchu zásady partnerstva by VR mohol propagovať dialóg medzi miestnymi a regionálnymi samosprávami pri rozvoji koncepcií boja proti nezamestnanosti mladých ľudí v úzkej spolupráci so sociálnymi partnermi a mohol by sa stať platformou na výmenu názorov a politík medzi regiónmi a mestami.

VR tým môže zmysluplne nadviazať na oznámenie Komisie s názvom *Podpora zamestnanosti mladých ľudí: most k pracovným miestam pre ďalšiu generáciu*[[6]](#footnote-7) a môžu sa uskutočniť ďalšie schôdze medzi GR EMPL a VR.

## **2.3. Program v oblasti zručností**

Vplyv pandémie na spôsob, akým pracujeme, a dvojaká transformácia na digitálne a ekologické hospodárstvo výrazne menia paradigmu zručností v EÚ. Preto je nevyhnutné podporovať a prepájať miestnu perspektívu zručností, ako sa uvádza v nedávnom *Európskom programe v oblasti zručností pre udržateľnú konkurencieschopnosť, sociálnu spravodlivosť a odolnosť*[[7]](#footnote-8). Činnosť na miestnej úrovni môže maximalizovať zapojenie miestnych partnerov, ako sú MSP, a zároveň umožniť lepšie pochopiť potreby miestneho trhu práce a preskúmať synergie s inými miestnymi a regionálnymi stratégiami. Miestne a regionálne hľadisko by okrem toho mohlo pomôcť pri tvorbe kvalitatívnych predpovedí a kvantitatívnych prognóz zručností, ktoré sa naopak môžu rozvinúť do modelu alebo metódy predvídania zručností, ktoré sa môžu použiť pri budúcom plánovaní alebo formulovaní politiky.

Ďalšiu spoluprácu možno realizovať prostredníctvom týchto opatrení:

* spoločná podpora paktu pre zručnosti ako spôsobu, ktorým môžu regióny budovať partnerstvá s priemyslom a poskytovateľmi odbornej prípravy v oblasti zvyšovania úrovne kvalifikácie a rekvalifikácie miestneho obyvateľstva,
* konferencia na vysokej úrovni o učňovskej príprave organizovaná spoločne s GR EMPL na tému *Úloha regiónov a miest pri poskytovaní vysokokvalitnej učňovskej prípravy*, ktorá je z dôvodu pandémie COVID-19 naplánovaná na jar 2021, s ďalšími internetovými podujatiami smerujúcimi k hlavnej konferencii:

|  |  |  |
| --- | --- | --- |
| **Dátum** | **Webináre/konferencia** | **Téma** |
| utorok 29. septembra 2020 | prvý online webinár: *Vplyv pandémie COVID-19 na učňovskú prípravu. Úloha regiónov a miest.* | zameranie na reakciu na COVID-19 |
| január/február 2021 | druhý online webinár: *Dvojaká transformácia: Úloha miest pri poskytovaní kvalitnej učňovskej prípravy* | zameranie na dvojakú ekologickú a digitálnu transformáciu |
| marec/apríl 2021 | tretí online webinár: *Dvojaká transformácia: Úloha miest pri poskytovaní kvalitnej učňovskej prípravy* | zameranie na dvojakú ekologickú a digitálnu transformáciu |
| 3. – 4. júna 2021 (bude potvrdené) | hlavná konferencia | bude potvrdené |
| bude potvrdené | nadväzné (online) schôdze | bude potvrdené |

* ďalšia spolupráca sa rozvinie v rámci prípravy stanoviska na tému *Európsky program v oblasti zručností pre udržateľnú konkurencieschopnosť, sociálnu spravodlivosť a odolnosť* (spravodajca: Csaba Borboly, RO/EĽS),
* spolupráca súvisiaca s Európskym združením učňovskej prípravy (EAfA). VR a EAfA by mohli ďalej pracovať na jednej z priorít obnoveného EAfA „Mobilizácia miestnych a regionálnych orgánov ako katalyzátorov učňovskej prípravy v rámci miestneho podnikateľského prostredia“. Príkladom je účasť novej Siete miest pre učňovskú prípravu na spoločných webinároch EAfA/VR. Jedným z hlavných cieľov siete bude zvýšiť informovanosť o potenciáli, ktorý majú mestá na podporu učňovskej prípravy. V konečnom dôsledku sa budú môcť mestá prostredníctvom siete navzájom učiť, spolupracovať, rozvíjať nástroje, vymieňať si osvedčené postupy a poskytovať a prijímať technickú a politickú pomoc.

## **2.4. EÚ podporovaná koncepcia „európske miestne burzy práce“ na podporu miestnej zamestnanosti**

S cieľom lepšie zosúladiť pracovné miesta a zručnosti sa dohodlo, že sa preskúma možnosť spoločne usporiadať „európske miestne burzy práce“ na rôznych miestach Európy. Solún sa môže pri najbližšej možnej príležitosti dobrovoľne stať hostiteľom takejto „európskej miestnej burzy práce“. Takéto podujatie by sa mohlo stať vzorom pre podobné podujatia v iných regiónoch EÚ. VR a GR EMPL budú spolupracovať na koncepcii a vykonávaní vrátane otázok vytvorenia, partnerov, financovania atď., na ktorých sa dohodnú samostatne.

**2.4.1. Čo už funguje**

* V rámci Európskej siete služieb zamestnanosti (EURES) sa už konajú „Európske dni pracovných príležitostí“, ktoré podporujú mobilitu pracovnej sily v celej EÚ a zosúlaďujú zručnosti uchádzačov s potrebami zamestnávateľov v iných členských štátoch (opakovanie takýchto podujatí mobility by nebolo prínosom),
* viaceré projekty EÚ sa zameriavajú na boj proti nezamestnanosti a okrem toho existujú aj národné programy s rovnakým cieľom,
* ESF je a ESF+ bude hlavným nástrojom financovania miestnych stratégií zamestnanosti a podpory odbornej prípravy a zvyšovania kvalifikácie a rekvalifikácie,
* Program Európskej únie v oblasti zamestnanosti a sociálnej inovácie (EaSI) (2014 – 2020) má tri osi (os Progress pre modernizáciu služieb zamestnanosti a sociálnych služieb, os EURES pre pracovnú mobilitu a os Mikrofinancovanie a sociálne podnikanie, ktorá poskytuje mikropôžičky a mikroúvery zraniteľným skupinám a podnikom a podporuje sociálne podnikanie). Program InvestEU poskytne podobné príležitosti od roku 2021.

**2.4.2. Prínos „európskych miestnych búrz práce“**

Vzhľadom na existujúce iniciatívy EÚ a ďalšie iniciatívy by konkrétnym prínosom „európskej miestnej burzy práce“ bolo:

* prezentovať existujúce služby EÚ pre uchádzačov o zamestnanie na miestnej, vnútroštátnej a európskej úrovni,
* prezentovať nové trendy v oblasti zručností a zamestnanosti na miestnej a európskej úrovni,
* prezentovať systémy EÚ na podporu miestnych a regionálnych stratégií zamestnanosti so zreteľom na prebiehajúce programové činnosti budúcich programov ESF,
* ukázať prepojenia medzi rôznymi politikami a programami EÚ z hľadiska mladých ľudí,
* poskytnúť základ pre dialóg s občanmi o sociálnom rozmere EÚ a o tom, čo to znamená pre miestnu a regionálnu zamestnanosť, a
* podporiť miestne zosúladenie pracovných miest a zručností s využitím finančných prostriedkov EÚ na takéto miestne podujatia.

V tejto fáze je dôležité organizovať takéto burzy ako súčasť úsilia o obnovu po pandémii COVID-19. Preto je nevyhnutné iniciovať politický dialóg s vedúcimi predstaviteľmi sociálnych partnerov, v rámci ktorého by sa stretávali členovia VR a zástupcovia EÚ a diskutovali by o koncepciách a stratégiách na riešenie súčasných výziev v oblasti zamestnanosti.

**2.4.3. Cieľová skupina „európskych miestnych búrz práce“**

Cieľovou skupinou „európskych miestnych búrz práce“ by mohli byť:

* uchádzači o zamestnanie, najmä študenti a čerství absolventi,
* miestne/regionálne verejné služby zamestnanosti,
* agentúry odbornej prípravy, rekvalifikácie a zamestnanosti,
* sociálni partneri, vzdelávacie zariadenia,
* miestne/regionálne samosprávy a politici a
* miestne/regionálne médiá.

**2.4.4. Potenciálni partneri a vykonávanie**

„Európske miestne burzy práce“ budú najúspešnejšie vtedy, ak sa od začiatku zapoja správni partneri, aby zabezpečili zmysluplný prínos. Mohli by sa zapojiť títo partneri:

* na miestnej úrovni: orgány verejnej správy, obchodné komory a podnikateľské združenia, odborové zväzy, občianska spoločnosť, školy, univerzity atď.
* na regionálnej úrovni: riadiaci orgán ESF, služby zamestnanosti, regionálne ministerstvá, regionálne podnikateľské združenia, univerzity atď.
* na národnej úrovni: štátne ministerstvá, združenia sociálneho sektora, podnikateľské združenia, združenia v oblasti odbornej prípravy, univerzitné združenia atď.
* na úrovni EÚ: Európska komisia (pod vedením GR EMPL a ďalšie GR a útvary, ktoré by mohli byť pozvané GR EAC, GR REGIO, GR REFORM, JRC), agentúry EÚ (ELA, Cedefop, Eurofound), členovia VR, poslanci EP, sociálni partneri.

Keďže súčasná pandémia COVID-19 zatiaľ neumožňuje organizovanie búrz s priamou účasťou na mieste, mohlo by sa uvažovať o zorganizovaní podujatí, ako sú [Európske dni pracovných príležitostí online](https://www.europeanjobdays.eu/sk), a to po dohode s príslušným národným úradom pre koordináciu siete EURES a za jeho účasti.

Úlohy a povinnosti organizátorov a partnerov sa stanovia v samostatných dohodách.

* + 1. **Financovanie a ďalšia podpora**

„Európske miestne burzy práce“, ktoré organizujú členovia VR, by sa mohli podporiť z finančných prostriedkov EÚ. Výbor regiónov a GR EMPL spoločne preskúmajú vhodné možnosti finančnej podpory pre tieto podujatia.

Ďalšia podpora by mohla zahŕňať:

* záväzok partnerov EÚ aktívne sa zúčastňovať na burzách (vysielanie expertov a delegátov),
* záväzok partnerov EÚ pripraviť pre toto podujatie primerané informačné materiály,
* záväzok zabezpečiť na burze vždy, keď je to možné, účasť vysokého predstaviteľa – komisára alebo vrcholného predstaviteľa GR EMPL.

# **3. Ďalšie oblasti politiky a možnosti spolupráce**

V súčasnosti má GR EMPL na programe niekoľko ďalších iniciatív, ako napríklad:

* akčný plán v oblasti sociálneho hospodárstva, ktorý sa očakáva v roku 2021. V rámci spolupráce by sa mohli preskúmať aktivity v oblastiach sociálneho začlenenia, tvorby pracovných miest, oblasti starostlivosti (starostlivosť o deti v rannom veku a staršie osoby), iných sociálnych služieb, ako aj sociálnej inovácie v sociálnom hospodárstve na regionálnej a medziregionálnej úrovni,
* primerané minimálne mzdy v Európskej únii: na túto tému Komisia navrhla smernicu 28. októbra 2020,
* pracovné podmienky sezónnych pracovníkov, ku ktorým Komisia vydala usmernenia v roku 2020,
* aspekty demografických zmien, ktoré patria do pôsobnosti GR EMPL.

VR sa bude snažiť zintenzívniť konzultácie s miestnymi a regionálnymi samosprávami s cieľom prispieť k týmto kľúčovým oblastiam činnosti. VR a GR EMPL sa okrem toho zamerajú na zintenzívnenie výmen názorov na tieto témy.

V záujme posilnenej spolupráce medzi VR a GR EMPL možno zvážiť tieto dodatočné opatrenia:

* pravidelný politický dialóg – na plenárnom zasadnutí VR a schôdzach komisie SEDEC,
* zvážiť účasť členov a spravodajcov VR na konferenciách a podujatiach, ktoré organizuje GR EMPL, keď miestna a regionálna perspektíva poskytuje pridanú hodnotu,
* na požiadanie informovať členov VR o dostupných finančných prostriedkoch a politickej podpore EÚ s cieľom ukázať, ako môže EÚ pomôcť regiónom a mestám pri ekologickej a digitálnej transformácii,
* prípadné preskúmanie spoločných komunikačných opatrení,
* preskúmať synergie s iniciatívami iných GR, ako napríklad partnerstvo tematickej platformy S3 pre modernizáciu priemyslu v oblasti sociálneho hospodárstva (<https://s3platform.jrc.ec.europa.eu/social-economy>).

# **4. Ďalšie kroky**

GR EMPL aj VR určia kontaktné osoby na vymedzenie podrobností o koncepcii a spôsoboch realizácie „európskych miestnych búrz práce“ a na zabezpečenie bezproblémovej spolupráce a koordinácie opatrení na administratívnej úrovni.

1. <https://ec.europa.eu/commission/sites/beta-political/files/reflection-paper-social-dimension-europe_sk.pdf> [↑](#footnote-ref-2)
2. <https://eur-lex.europa.eu/LexUriServ/LexUriServ.do?uri=OJ:C:2012:102:0006:0010:SK:PDF> [↑](#footnote-ref-3)
3. COM(2020) 447 final. [↑](#footnote-ref-4)
4. V oznámení s názvom *Podpora zamestnanosti mladých ľudí: most k pracovným miestam pre ďalšiu generáciu* [COM(2020) 276 final] Komisia naliehavo vyzvala členské štáty, aby zvýšili podporu zamestnanosti mladých ľudí a zvýšili sumu vyčlenenú na tento cieľ v porovnaní s finančným obdobím 2014 – 2020, ktorá sa odhaduje na 22 miliárd EUR. [↑](#footnote-ref-5)
5. Rada sa na politickej úrovni dohodla na odporúčaní Rady o moste k pracovným miestam – posilnení záruky pre mladých ľudí“, ktoré bude prijaté do konca roka 2020. [↑](#footnote-ref-6)
6. COM(2020) 276 final. [↑](#footnote-ref-7)
7. COM(2020) 274 final. [↑](#footnote-ref-8)